R. Madej, poslanec: (2005-09-27):
Len krátku poznámku aj ja musím povedať, že je určite potrebné oceniť túto novelizáciu ústavy, ktorej účelom je sprísniť kontrolu v rámci hospodárenia a financovania obcí, miest a vyšších územných celkov a je určite potrebné podporiť taký návrh, ktorý sprísni kontrolu s nakladaním v rámci verejných financií. Každý určite vie, že finančné prostriedky, ktoré získavajú aj v rámci originálnych kompetencií mestá, obce, vyššie územné celky tiež pochádzajú z daní daňových poplatníkov, takže kontrola aj v rámci tohto sektora je určite namieste. Na druhej strane však treba aj určite zvážiť, či po určitom dosť dlhom čase netreba uvažovať o komplexnejšej novelizácii Ústavy Slovenskej republiky, kde by sa možno viaceré problémy, ktoré sa aj v tomto volebnom období vyskytli, vyriešili. Samozrejme je potrebné sa vyjadriť aj k tomuto návrhu, ktorý je čiastkový, a treba k nemu vecné stanovisko zaujať také, aké som už povedal. V tejto súvislosti si dovolím predložiť dva pozmeňujúce návrhy, ktoré sú už rozdané, vážené dámy a páni. Prvý by sa týkal zriaďovania vyšetrovacích výborov, o ktorých sa už v Národnej rade veľa diskutovalo. Vyšetrovacích výborov, ktorých úpravu už raz Ústavnoprávny výbor Národnej rady Slovenskej republiky schválil, keďže sa dostala táto úprava do spoločnej správy k predchádzajúcej novelizácii ústavy. Som toho názoru a strana Smer – Sociálna demokracia je toho názoru, že vyšetrovacie výbory by mali byť súčasťou parlamentnej demokracie na Slovensku, pretože by v rámci vyšetrovania v tomto orgáne Národnej rady bolo možné zistiť mnohé pochybenia demokracie, ktoré sú na Slovensku v súčasnosti určite, žiaľ, prítomné. Dovolím si prečítať pozmeňujúci návrh k predmetnému vecnému návrhu, ktorý znie: Po prvé. V čl. I sa za druhý bod vkladá nový tretí bod, ktorý znie:  Bod 3. Za článok 92 sa vkladá nový článok 92a, ktorý znie: Článok 92a: „Národná rada Slovenskej republiky zriadi pre vyšetrenie vecí verejného záujmu vyšetrovací výbor, ak to navrhne najmenej pätina poslancov. Podrobnosti ustanoví zákon.“ Tento pozmeňujúci návrh naozaj vychádza z toho, že v prípade prijatia bude potrebné novelizovať príslušné ustanovenia pravdepodobne zákona o rokovacom poriadku a prijať zákonnú úpravu, ale sme toho názoru, že všeobecnú úpravu by mala obsahovať ako garanciu a základný nárok na vytvorenie tohto výboru aj Ústava Slovenskej republiky. Je to právna úprava, ktorá je bežná v iných štátoch tak Európskej únie, ako aj sveta a podľa môjho názoru, pán minister, už podľa vašich doterajších vyjadrení neobstojí súvislosť s tým, aké postavenie má v súčasnosti prokuratúra. Totižto sme parlamentnou demokraciou a myslím si, že minimálne vyvodenie istých politických a spoločenských konzekvencií na základe takéhoto inštitútu by malo byť namieste. Druhý pozmeňujúci návrh, ktorý predkladáme, je pozmeňujúci návrh, ktorý sa týka kontroly hospodárenia a financovania politických strán a hnutí. Pozmeňujúci návrh je rozdaný na mieste. Pán predsedajúci, veľmi pekne ďakujem za strpenie. Druhý pozmeňujúci návrh sa teda týka kontroly hospodárenia a financovania politických strán a hnutí. Vieme, že v tomto volebnom období bolo veľké množstvo problémov a podaní, ktoré, žiaľ, príslušný výbor Národnej rady Slovenskej republiky neriešil. Bolo množstvo problémov s financovaním politických strán, množstvo káuz, ktoré sa s tým prejavilo, žiaľ, konzekvencie od výboru a vlastne samotných zástupcov predmetných politických strán, ktorí rozhodujú a mali by kontrolovať sami seba, asi nie je možné ani očakávať. Preto sa navrhuje v rámci druhého pozmeňujúceho návrhu zabezpečiť, aby Najvyšší kontrolný úrad kontroloval aj finančné prostriedky, ktoré boli poskytnuté zo štátneho rozpočtu politickým stranám a politických hnutiam. V tomto volebnom období sa prijala právna úprava, ktorá bude znamenať, že najbližšie volebné obdobie politické strany a politické hnutia získajú viac ako jednu miliardu Sk, ktoré si prerozdelia takýto objem finančných prostriedkov zo štátneho rozpočtu. A keďže ide naozaj o nemalú sumu peňazí, finančných prostriedkov, kontrola aj v rámci tohto sektora by mala byť určite namieste. Možno by sa dalo predchádzať v tejto súvislosti aj mnohým kauzám, ktoré donedávna vznikli. Preto si dovolím prečítať druhý pozmeňujúci návrh k vládnemu návrhu ústavného zákona, ktorým sa mení a dopĺňa Ústava Slovenskej republiky, v dvoch bodoch. Po prvé. V bode 1 v čl. 60 ods. 1 sa na konci dopĺňa písm. f), ktoré znie: „f) s finančnými prostriedkami, ktoré boli poskytnuté zo štátneho rozpočtu politickým stranám a politickým hnutiam.“ Po druhé. Za bod 2 sa vkladá bod 3, ktorý znie: Bod 3. V čl. 60 ods. 2 sa vkladá písm. f), ktoré znie: „f) politické strany a politické hnutia.“ Doterajšie písm. f) sa označuje ako písm. g).  Nazdávam sa, že nezávislosť Najvyššieho kontrolného úradu je garantovaná Ústavou Slovenskej republiky, personálnym obsadením úradu, nakoľko aj  sedemročné funkčné obdobie predsedu a podpredsedov presahuje riadne funkčné obdobie Národnej rady Slovenskej republiky. Je garantovaná teda tak personálne, materiálne, ako aj finančne nezávislosť Najvyššieho kontrolného úradu, ktorý by v tomto mohol poskytnúť dostatočnú a účinnú kontrolu aj finančných prostriedkov a hospodárenia politických strán a politických hnutí. Nazdávam sa, že sa tým zabezpečí vyššia transparentnosť vo verejnom živote, efektívnejšie zisťovania, postihovanie chýb vo financovaní politických strán a určite sa tým obmedzí aj istá falošná kolegialita, keďže v súčasnosti podľa tohto návrhu by kontrola už nebola vykonávaná samotnými zástupcami politických strán a hnutí, ktorí kontrolovali v súčasnosti sami seba. Vážené panie poslankyne, páni poslanci, aj v súvislosti s týmto druhým pozmeňujúcim návrhom musím konštatovať, že si v prípade jeho schválenia bude vyžadovať zákonnú úpravu tak v zákone o NKÚ, ako aj v zákone o politických stranách a politických hnutiach, ale ja pevne verím, že ak sa nájde politická vôľa zlepšiť transparentnosť vo verejnom živote, tak v kontrolovaní hospodárenia politických strán a politických hnutí, ako aj riešenie samotných mnohých káuz, ktoré na Slovensku vznikli aj prostredníctvom vyšetrovacieho výboru predmetné zákonné úpravy by Národná rada Slovenskej republiky schváliť určite mohla. Prosím o podporu pozmeňujúcich návrhov. Ďakujem veľmi pekne.